SKRIFTLIG FORESPØRGSEL P-0731/01

af Gianfranco Dell'Alba (TDI) til Kommissionen

(7. marts 2001)

Om: Beslutningen fra Ente Nazionale per l'Aviazione Civile italiano (ENAC) (den italienske myndighed for civil luftfart) over for luftfartsselskabet Air Sicilia

ENAC har uden varsel og gennem en pressemeddelelse (!) med virkning fra den 20. februar 2001 vedtaget at suspendere Air Sicilias tekniske godkendelsescertifikat (CIT) og tilladelsen til at foretage lufttransport, idet flyselskabet anklages for at udvise en række mangler i gennemførelsen af luftdygtighedskravene for de Boeing 737, der anvendes af selskabet.

Denne yderst alvorlige foranstaltning skyldes to forskellige grunde, nemlig udnævnelsen af en teknisk direktør, som ifølge ENAC ikke opfylder egnethedskravene, og det tekniske personales arbejdsmæssige tilknytning til selskabet G.A.I. (som indgår i gruppen Air Sicilia, og som fuldt ud ejes af dette selskabs aktionærer) og ikke til Air Sicilia, der som bekendt i de sidste seks år har foretaget ruteflyvninger på nationale strækninger.

Efter protester fra flyselskabets leder og ansatte, som ligeledes har indgivet sagen for Siciliens regionale forvaltningsdomstol (TAR), har præfekten i Catania efter instrukser fra regeringen truffet afgørelse om genoptagelse af salget af billetter og har tilladt Air Sicilia at genoptage flyvningen, ganske vist med midlertidig anvendelse af andre fly.

Kommissionen bedes på denne baggrund besvare følgende spørgsmål:

- Mener den ikke, at flyselskabet bør have passende erstatning for sine tab, såfremt transportministeriet hurtigt tilbagekalder den afgørelse, der er truffet over for Air Sicilia?

- Har Kommissionen kendskab til tidligere suspensioner af flytilladelser i forbindelse med andre luftfartsselskaber med de samme begrundelser, og i bekræftende fald hvilke?

- Agter den at foretage en undersøgelse af sagen, særlig hvad angår ENAC's fremgangsmåde, og det påståede eventuelle misbrug af beføjelser for at begunstige andre nye luftfartsselskaber, der er kommet ind på markedet, på baggrund af de europæiske bestemmelser om konkurrence og ikke-forskelsbehandling?

Svar afgivet på Kommissionens vegne af Loyola de Palacio

(24. april 2001)

Det spørgsmål, det ærede medlem rejser, vedrører anvendelse af Rådets forordning (EØF) nr. 2407/92 af 23. juli 1992 om udstedelse af licenser til luftfartsselskaber(1) i Italien. Bestemmelserne fastsætter klart, at udstedelse og bevarelse af licens til luftfartsselskaber, der er etableret i Fællesskabet, udføres af medlemsstaterne. En sådan licens kan kun udstedes og bevare sin gyldighed, hvis luftfartsselskabet har et gyldigt air operator certificate (AOC). Dette certifikat, som også udstedes af medlemsstaterne, specificerer de aktiviteter, AOC dækker og bekræfter, at den pågældende operatør har den erhvervsmæssige kunne og organisation til at sikre sikker drift af fly til de planlagte aktiviteter. Sikkerhedskrav som sådan falder ind under Rådets forordning (EØF) nr. 3922/91 af 16. december 1991 om harmonisering af tekniske krav og administrative procedurer inden for civil luftfart(2)

Medlemsstaterne må i henhold til licensforordningen ikke udstede eller opretholde driftslicenser, når forordningens krav ikke er opfyldt. Medlemsstaterne kan heller ikke nægte at udstede eller opretholde licenser, når forordningens krav er overholdt. Disse krav omfatter, at det pågældende luftfartsselskab er økonomisk egnet. I henhold til forordningen kan medlemsstaterne også, når de udsteder eller tillader anvendelse af licens, at der er bevis for at de personer, der løbende og reelt forvalter luftfartsselskabet, opfylder specifikke krav til erhvervsmæssig adfærd, ud over de tekniske krav AOC.

Endelig kræver licensforordningen, at medlemsstaterne offentliggør procedurerne for udstedelse af licenser. Beslutninger om at udstede eller ophæve licenser skal offentliggøres i Statstidende. Beslutninger om at nægte eller ophæve en licens skal være begrundede. Kommissionen har endnu ikke modtaget nogen beslutning fra de nationale myndigheder vedrørende luftfartsselskabet Air Sicilia. Foretagender, som er blevet nægtet licens, kan henvise sagen til Kommissionen, som er forpligtet til at undersøge, om forordningens krav er opfyldt og udtale sig om sagen. Kommissionen har til dato ikke modtaget en sådan anmodning fra Air Sicilia. Kompensation for skader på grund af tab af licens falder ind under de nationale domstoles kompetence.

(1) EFT L 240 af 24.8.1992.

(2) EFT L 373 af 31.12.1991.